Papersnake/gushiwen huggingface dataset:
郊行
王洋（宋代）

曾问征夫路，名山两日程。能销几两屐，况值一川晴。

诗欲谋于夜，云多不近城。暮年尘事有，逐处得心清。
句 其二
张方平（宋代）

谨言浑不畏，忍事又何妨。
长信宫二首（后首一作长门怨）
高蟾（唐代）

天上梦魂何杳杳，日宫消息太沈沈。

君恩不似黄金井，一处团圆万丈深。

天上凤凰休寄梦，人间鹦鹉旧堪悲。

平生心绪无人识，一只金梭万丈丝。
秋海棠和友人朱勿轩
刘天谊（清代）

红粉初匀巧样妆，丛丛八月夺春芳。中心一点原同菊，肯为怀人有别肠。
黄华姑岩
黄符（宋代）

铁色阴崖积石屯，玉颜窈窕镇昆崙。上池降液行灵响，左角承昆出晓暾。

手抉风雷穿月窟，坐当星斗直天门。昔人政有怀仙地，为挹清泉注一尊。
经杜樊川山水榭故基
马治（明代）

风烟淡淡水冥冥，杜榭桥西伤我情。
闲倚溪楼望山色，?鹈飞处晚钟声。
咏蝉
刘删（南北朝）

声流上林苑，影入侍臣冠。得饮玄天露，何辞高柳寒。
云西已矣江东漕司绣春园柱閒诗尚存因次韵以
陈著（宋代）

柳边桃杏竹边梅，尽是先生手自栽。
旧事已随春梦断，新愁偏自老怀来。
空将满柱留题看，无复当花画册开。
试上层台望秦望，乡心禁得杜鹃催。
瑶花 午梦
朱彝尊（清代）

日长院宇，针绣慵拈，况倚阑无绪。
翡帷翠幄看尽展，忘却东风帘户。
芳魂摇漾，渐听不分明莺语。
逗红蕉叶底微凉，几点绿天疏雨。
画屏遮遍遥山，知一缕巫云，吹堕何处。
愁春未醒，定化作，凤子寻香留住。
相思人并，料此际，惊回最苦。
亟丁宁池上杨花，莫便枕边飞去。
六湖塘见春雁
梁伯谦（明代）

蘼芜绿长香簇簇，双雁忘机相对浴。东风何事不归飞，应念江南春草绿。

燕山密雪正茫茫，况有桃花水满塘。毕竟不如归去好，楚云湘雨是他乡。
西湖晚归
杨万里（宋代）

际晚游人也合归，画船犹自弄斜晖。
西湖两岸千株柳，絮不因风暖自飞。
次季和宿龙泉寺遇雪韵
孙应求（宋代）

舣岸投僧话，欢迎势若归。林峦穷胜处，楼阁尽翚飞。

本谓身还舍，何期雪拥扉。莫嫌行复住，世事合随机。
自汴塘至小山子同钱同年廷薰作四章 其一
姚燮（清代）

孟岭南回驿路斜，忽开烟瘴见人家。犁童赤骭蒲为袜，汲女青巾楮作花。

马栅疏镫闻麦碓，牛铃冷巷出柴车。暗吹微雨三更过，落月昏昏照烂沙。
题刘路宣义风月堂
陈与义（宋代）

长风将佳月，万里到此堂。
天游本无待，邂逅今夕凉。
北窗旧竹本，南窗新竹长。
此君本无心，风月不相忘。
道人方燕坐，万物凝清光。
不独揖霜雪，似闻笙鹤翔。
乃知一念静，可洗千劫忙。
明当携麯生，往问安心方。
采桑子·吾辈可伤嗟
侯善渊（元代）

吾辈可伤嗟。弃玄珠，流浪天涯。浮云飞絮无根蒂，便心歧径，随他念起，举步偏斜。闻早悟烟霞。仙景里、也好前巴。三山咫尺非遥远，长春玉馆，陵溪两岸，满目琼花。
田家四首 其三
李纲（宋代）

柴门临小浦，竹径绕幽庄。雨剪葵韭滑，夜舂粳稻香。

年丰饱妻子，日夕下牛羊。谁识田家乐，拂衣归兴长。
颂古四十四首
释师范（宋代）

一片荆山璞，分明辨者难。
几人偷眼觑，只作石头看。
浣溪沙 其三 凉意
叶璧华（清代）

几株乌桕醉霜浓。浅水鱼梁系钓筒。溪花憔悴可怜红。

客馆孤钓萦短梦，琼箫凄咽五更风。满天疏雨趱飞鸿。
忆留都官舍
伦以诜（明代）

三年卜筑傍城隅，幽思依然吏隐居。魏阙天光凭槛里，钟陵山色捲帘馀。

花深曲径催携酒，月下閒庭伴读书。惆怅别来无限意，凤台回首独愁予。
病起
陆游（宋代）

山村病起帽围宽，春尽江南尚薄寒。
志士凄凉闲处老，名花零薄雨中看。
断香漠漠便支枕，芳草离离悔倚阑。
收拾吟牋停酒碗，年来触事动忧端。
宫词 其二十六
花蕊夫人徐氏（唐代）

少年相逐采莲回，罗帽罗衫巧制裁。每到岸头长拍水，竞提纤手出船来。
牛
丁谓（宋代）

服箱讥睆彼，其耳动来思。
不负薜刍惠，终成稼穑资。
莹蹄知爱矣，骍角肯忘之。
好放桃林野，销兵是此时。
乌镇酒舍歌
瞿佑（元代）

东风吹雨如吹尘，野烟漠漠遮游人。
须臾云破日光吐，绿波蹙游黄金鳞。
落花流水人家近，鸿雁凫瑽飞阵阵。
一双石塔立东西，舟子传言是乌镇。
小桥侧畔有青旗，暂泊兰桡趁午炊。
入馔白鱼初上网，供庖紫筍乍穿篱。
茜裙缟袂搴帘出，巧语殷勤留过客。
玉钗坠鬓不成妆，罗帕薰香半遮额。
自言家本钱塘住，望仙桥东旧城路。
至正末年兵扰攘，凭媒嫁游他家妇。
良人万里去为商，嗜利全无离别肠。
十载不归茅屋底，一身独侍酒垆傍。
相逢既是同乡里，何必嫌疑分彼此。
小槽自酌真珠红，长床共坐氍毹紫。
捧杯纤手露森森，酒味虽浅情自深。
飞梭不折幼舆齿，鸣琴已悟相如心。
晚来独自登舟去，相送出门泪如注。
他时过此莫相忘，好认墙头杨柳树。
罢郡归洛阳闲居
刘禹锡（唐代）

十年江海守，旦夕有归心。及此西还日，空成东武吟。

花间数杯酒，月下一张琴。闻说功名事，依前惜寸阴。
光宅寺
王安石（宋代）

齐安孤起宋兴前，光宅相仍一水边。
蜂分蚁争今不见，故窠遗垤尚依然。
短句调子温侄
张扩（宋代）

阿丞善谈诗，眼如九方皋。相马空马群，妙在遗骨毛。

衰老钻不入，钝愚如枣膏。后生不应尔，笔力生波涛。

黄绢幼妇语，莫负秋风高。
和士特栽果十首·李
刘子翚（宋代）

仙枝移傍小岩幽，答踏名推第一流。
曾向清波沈寒碧，甘瓜五色但轻浮。
惠山杂诗三首 其三
马世奇（明代）

言寻黄绮约，小筑近山尖。揽翠云添色，云凉日解严。

松声归枕角，梧影落书笺。性癖耽幽寂，僧来亦可嫌。
望庐山怀旧
方回（元代）

夜入庐山路，开元万柱宫。
穿廊石渠水，凉座竹林风。
羽客谈霏雪，星郎气吐虹。
劫灰如可问，无复昔人同。
诗偈 其八十三
庞蕴（唐代）

如来大慈悲，广演波罗蜜。了知三界苦，殷勤劝君出。

得之不肯修，寔是顽皮物。他是已成佛，汝是当成佛。

当成自不成，是谁之过失？已后累劫苦，莫尤过去佛。
句
吕由庚（宋代）

地下若逢中执法，为言今日再升平。
可笑口号
文同（宋代）

可笑陵阳太守家，闲无一事只栽花。
已开渐落并才发，长作亭中五色霞。
入荣州境
陆游（宋代）

一起一伏黄茅冈，崔嵬破丘狐兔藏。
炯炯寒兔清无光，单单终兔行羊肠。
村落聚看如惊獐，亦有银钗伏短墙。
黄旗翻翻鼓其镗，画角呜咽吹斜阳。
长筒吸井熬雪霜，辘轳咿哑官道傍。
渺然孤城天一方，传者或云古夜郎，其民简朴士甚良，千里郁为诗书乡。
闭合扫地焚清香，老人处处是道场。
壬子九日与群从子侄登乌石山用樊川韵
刘克庄（宋代）

垂髫登巘捷于飞，岁晚重来脚力微。
壹死壹生群从少，某丘某力几人归。
即今秉烛游清夜，自古无绳击夕晖。
莫忆宫门谢时服，海图尚可补寒衣。
游金星观
文彦博（宋代）

鹤发庞眉二老仙，林间老屋十馀间。斋粮不蓄惟栽菊，道眼长明祇看山。

朋侣过从应绮用，比邻掩映是嵩辕。暂游自愧尘劳迹，解帢临溪濯腻颜。
清平乐
袁去华（宋代）

嫩凉新霁。明月光如洗。长笛一声烟际起。人在危楼独倚。

夜深声露娟娟。抱琴谁和流泉。只有乘鸾仙子，见人愁绝无眠。
散发
陆游（宋代）

散发垂肩嬾更簪，一窗竹水对萧森。
从来耻作资身策，老去终怀报国心。
雷起鼻端秋枕石，泉鸣指下夜横琴。
不缘羸病愁迎客，经岁何人肯见临？
鹧鸪天·门外黄尘点＊人
姬翼（元代）

门外黄尘点＊人。山童不敢启云扃。石坛清坐神游北，径及无何接玉京。香霭霭，气盈盈。蟠蛟飞凤会云朋。自倾碧酒重玄饮，醉里乘风下太
送松风僧渊中二公游方
薛嵎（宋代）

无累云相似，悠悠天地间。
新秋生远思，此去未应远。
撼锡惊栖鹤，听松思故山。
吟诗与说法，同是一机关。
丹阳孟珠歌
鲍令晖（南北朝）

阳春二三月。
草与水同色。
道逢游冶郎。
恨不早相识。
感皇恩 其一 伯礼立春日生日
陆游（宋代）

春色到人间，彩幡初戴。正好春盘细生菜。一般日月，只有仙家偏耐。

雪霜从点鬓，朱颜在。

温诏鼎来，延英催对。凤阁鸾台看除拜。对衣裁稳，恰称球纹新带。

个时方旋了、功名债。
惜别五首 其五
程公许（宋代）

珠树森森秀阮林，高堂有母各欢心。兰陔娱养时多暇，勿遣平安阙嗣音。
建元寺集皇甫侍御书阁
皎然（唐代）

不因居佛里，无事得相逢。名重朝端望，身高俗外踪。

机闲看净水，境寂听疏钟。宣室恩长在，知君志未从。
送友人西上
林石涧（宋代）

祖席歌云散，春风助马飞。
到京三月尽，为客几时归。
雨驿梨花瘦，烟村荻笋肥。
倚门有慈母，莫负老莱衣。
别子声诸友
方一夔（宋代）

祇有去日数，悠悠岁月除。再三来使语，千万故人书。

老况难为别，亲情暂以疏。往来愁道路，吾道竟何如。
蜡梅
虞俦（宋代）

冰霜元不与花宜，颇怪梅花亦后时。
庾岭别来无驿使，少林忽见有横枝。
花工真幻知谁办，诗老题评岂我欺。
世味饱谙浑似蜡，对花不饮漫赓诗。
余谪沙阳地僻家远遇寒食如不知盖闽人亦不甚重其节也感而赋诗五首以杜子美无家对寒食五字为韵 其五
葛胜仲（宋代）

逐客已凄凉，矧复值寒食。花深日迟迟，院静春寂寂。

雨馀山吐日，日落霞扫赤。浙江渺何在，三月无消息。

弃置勿复陈，吾心乃如石。
春兴八首 其二
宗臣（明代）

沧江生事起垂纶，蜀使西来泪满巾。万里书传巫峡雨，几时归摘楚江蘋。

青猿知在关山听，白发应催日夜新。人世百年堪俯仰，蓟门一别五经春。
汉宫引
雷思霈（明代）

少年宫女那曾愁，相送琵琶学泪流。
姊妹大来闲话旧，才人多少怨箜篌。
明妃塞上已青冢，我辈宫中也白头。
相圃新成十韵示诸生
汤显祖（明代）

礼乐在平昌，诸生立射堂。
山形君子似，地脉圣人傍。
四兽风云合，三龟日月良。
天门驰直道，星舍翼回廊。
半壁新泉暖，成帷旧木苍。
尝闻殷曰序，如见孔之墙。
远意桑蓬色，清歌皪藻香。
修容随抗耦，射策拟穿杨。
有鹄求臣子，为侯应帝王。
同科非尔力，得隽乃吾祥。
湖上次袁起岩安抚韵
楼钥（宋代）

同年紫陌再寻春，力主斯盟赖尹京。
山外斜阳湖外雪，夜来阴霭晓来晴。
平波滟滟新添绿，冻木欣欣欲向荣。
此日此身清洁甚，软红何苦太忙生。
奉酬杨达甫见赠
陈渊（宋代）

春风不世情，暖入闲门草。君诗其似之，披拂逮枯槁。

平生金石友，岁晚迹如扫。一见杨夫子，胸腹便倾倒。

间关六年别，一字寄不早。忽蒙锦绣赠，光彩照龙藻。

嗟我独何人，揖我谓我好。无乃嗜好偏，收拾到羊枣。

从来诗人穷，君亦行此道。我欲从君游，山林不知老。
祠南夕望
杜甫（唐代）

百丈牵江色，孤舟泛日斜。
兴来犹杖屦，目断更云沙。
山鬼迷春竹，湘娥倚暮花。
湖南清绝地，万古一长嗟。
重至关中
董敬舆（清代）

陵墓累累古道旁，我来凭吊感兴亡。碑焚野火埋秦畤，瓦出春兴识萯阳。

旱苦叶彫黄阁树，宵深燐语白沙场。城南韦杜莺花劫，一度吟看一断肠。
秋兴
雪梅和尚（明代）

雨过池塘暑气消，山冈处处乱鸣蜩。
侵衣树色摇空翠，绕户江鸣落晚潮。
自笑疏慵忘礼乐，只将踪迹混渔樵。
降心惟有诗魔在，时复临风写绿蕉。
为沈竹窗题竹梅二图 其二
凌云翰（元代）

寻花曾记历山坡，年后如何却厌多。赖有小窗横幅在，空将老眼重摩挲。
秋思耗 得秋锦家兄都下书
李符（清代）

十四楼边客。倚小山、望断蓟门消息。玉屑瘦书，锦砂圆印，遥堕鸿翼。

剪孤烛开封，但言秋到梦故国。记别离、西水驿。正芰露侵装，荻风吹缆，絮语晓鸡声里，月残林黑。

悽恻。年华又隔。料柘垣、败叶初积。赋工何益，枉教挥尽，一床健笔。

怕旧侣丛鸥笑人、苔翠生钓石。两鬓色、应未白。算不若归来，沧浪随意泛宅，樵弟渔兄计得。
圆通寺
陈子壮（明代）

一叠新泉有妙音，残僧疏磬越萧森。到来欹枕松窗里，知入庐山更几深。
咏史八首·朝鲜妇
蒲寿宬（宋代）

白首携一壶，乱流去何之。
妇呼吻欲裂，彼乃昏不知。
箜篌弹复弹，河水风瀰瀰。
挽陈本斋
马廷鸾（宋代）

擢第韩欧上，论交涧浦边。
声名宁我后，官职逊人先。
徐广生多戚，龚宾死独贤。
拊膺前劫事，雪涕大招篇。
和采臣吴粮宪道中老翁售琴之作 其一
释今无（明代）

山路经乡落，篮舆值老翁。手携古云物，言是旧丝桐。

乱世谁怜苦，閒官可话穷。南薰无限意，珍重与人同。
游龙潭
李弥逊（宋代）

秦山破碎天上来，女娲仙去空崔嵬。
中悬鸣玉二千尺，下有百尺青铜开。
居龙变化出嘘吸，雨暗云昏鬼神入。
我来坐石秋水闲，云影扶疏落空湿。
浮丘容成不可俟，摩挲青壁著名字。
两翁下游会有时，访我钟陵五松寺。
秋怀十首
张耒（宋代）

虫鸣一何悲，竟夕不能已。
缺月能几何，光辉还暂尔。
青灯照床帷，解带偃宵寐。
劳劳随朝日，既夕聊此憩。
是非竞贤否，荣辱争贱贵。
纷然无时停，膏火互煎沸。
区区竟何有，俯仰终一世。
痴儿自骄玩，达者已高逝。
无营谢巧械，咋舌笑愚嗜。
犹须多贮酒，迟暮聊卒岁。
句
罗椿（宋代）

露湿看花脚，莺啼欲晓山。
千里思
李白（唐代）

李陵没胡沙，苏武还汉家。
迢迢五原关，朔雪乱边花。
一去隔绝国，思归但长嗟。
鸿雁向西北，因书报天涯。
夏寒不雨为楚人忧岁
李渔（清代）

江风五月尚飕飕，疑是生寒应麦秋。
暑雨不多难望岁，密云虽布转增忧。
四方丰歉觇三楚，两载饥寒遍九州。
民命久悬仓廪绝，问天何事苦为仇？
景珍太博见示旧倡和蒲萄诗因而次韵
黄庭坚（宋代）

映日圆光万颗余，如观宝藏隔虾须。
夜愁风起飘星去，晓喜天虾缀露珠。
宫女拣枝模锦绣，论师持味比醍醐。
欲收百斛供春酿，放出声名压酪奴。
问龚深之疾往复 其二
彭汝砺（宋代）

居士如泡如焰身，目前应接亦非神。枝辞自已知吾拙，饱学谁能笑子贫。

午饮频来同鲙鲤，朝齑漫说欲羹莼。黄昏急雨秋风湿，想见青灯一幅巾。
偈颂一百三十六首
释惟一（宋代）

和暖上元天气，是处笙歌动地。
瑞岩无可设施，随分放灯一二。
咏写真
徐夤（唐代）

写得衰容似十全，闲开僧舍静时悬。瘦于南国从军日，

老却东堂射策年。潭底看身宁有异，镜中引影更无偏。

借将前辈真仪比，未愧金銮李谪仙。
答冯鲁秀才
韦应物（唐代）

晨坐枉琼藻，知子返中林。澹然山景晏，泉谷响幽禽。

仿佛谢尘迹，逍遥舒道心。顾我腰间绶，端为华发侵。

簿书劳应对，篇翰旷不寻。薄田失锄耨，生苗安可任。

徒令惭所问，想望东山岑。
书怀二绝，再送文季高，兼呈新帅阎才元侍郎
范成大（宋代）

西出阳关有旧知，薰风渌水泛莲时。
烦君传语诗书帅，更寄台城别後词。
与沈五官李提点饮酒席间作七首
释道济（宋代）

平生只爱呷黄汤，数日无钱买得尝。
今幸见君君莫阻，再求几碗润枯肠。
喜雨用前韵
李之仪（宋代）

凋瘵尪残不胜煮，欲救镬汤须是雨。天公爱人甚赤子，忍将性是轻毛缕。

使君屹起石门城，归路壶浆喧笑语。定知此雨必随来，何用与龙争喜怒。

初疑点点洒醍醐，渐次濛濛萦瑞雾。一滴入地须一尺，万室焦枯如洗去。

我惭无力助精虔，独致微诚祈佛祖。深扃不得陪贺燕，坐跋歌姝参舞女。

近传一斛出六斗，盏面浮蛆泛牛乳。烦君说与猿臂翁，留得滂沱猛如注。

醉中寄我庆丰谣，想见今朝宾与主。
径山夜坐闻钟
释英（元代）

凉气生毛骨，天高露满空。二三十年事，一百八声钟。

绝顶人不到，此心谁与同。凭阑发孤啸，宿鸟起长松。
车中无事辄得小诗，宿店后即书于壁 其五
薛镛（清代）

纵横上下孰通才，放眼真教尽八垓。莫怪狂生小天下，此身曾上岱宗来。
广铨北上书此训之
郭筠（清代）

欧美辞家已十年，闻鸡更欲整先鞭。征途远涉愁风雨，世事何知有变迁。

祖训能持期恪守，清芬无替继前贤。京华挟策怜游子，陇树燕云有梦牵。
送山老住三峰寺 其一
朱松（宋代）

未办同穿荦确行，西风挥手最关情。只应勃窣喧卑里，认得峰头啸月声。
庚午蛾眉亭
张埴（宋代）

月明宫袍窅窅，新沙钓艇浟浟。
犀口不能一语，蛾眉只管千愁。
子云墨池
喻汝砺（宋代）

读书岂不好，忧愤还自兹。书中见古人，隐闵恻馀思。

遇险理有见，寻分意多随。娟娟感姱容，戚戚念幽栖。

曾是无间然，孰焉惬所宜。览之不自聊，怅然起遥悲。

不如拨置之，浊酒聊一持。先生颇多事，斯心昧前知。

亦复坐奇字，惨然亡所归。
十一月十四日北风欲雪登楼作
郑孝胥（清代）

木落云荒短景催，江号楼迥暮空哀。北风吹客忽已晚，壮岁辞人殊不回。

兀兀祇成天共醉，茫茫始信世无才。三年魏阙休回首，极目嵯峨是债台。
石州慢 寄题龙首峰
安熙（元代）

虎踞龙蟠，朝楚暮秦，世路艰蹇。夕阳淡淡馀晖，阊阖九重天远。

千秋万古，先天消长图深，何人解识兴亡本。夜鹤渺翩翩，尽平林鸦满。

萧散。不须黄鹤遗书，不用洪崖相挽。苍狗浮云，平日惯开青眼。

拟将书剑，西山采蕨食薇，自应不属春风管。只恐汝山灵，怪先生来晚。
李廷珪藏墨诀
佚名（唐代）

赠尔乌玉玦，泉清研须洁。避暑悬葛囊，临风度梅月。
养鱼庄呈余冯二友
韩淲（宋代）

湖山晴已佳，交游老逾永。以兹登临心，相彼昏旦景。

风前午方睡，雪后晚犹冷。徘徊既良久，放浪亦俄顷。

花林想莺声，水叶乱鱼影。酒到俱勿辞，诗成独重省。
腊日寄铨儿 其六
钟令嘉（清代）

力学看驹隙，从游汝得师。遥分五秉粟，足供十人炊。

汝友皆相念，肥甘数见贻。呼吾如若母，问慰过时时。
夏日过陈秀才园林
司马光（宋代）

桑荫青青紫葚垂，鲜风荡麦生涟漪。
驱童策马踏村路，乘兴出涟当访谁。
槿花篱落围丛竹，风日萧疏满园绿。
到门下马问主人，文籍先生其姓陈。
高谈浩浩究今古，不觉林间日将暮。
茅庐蒿径幸不遥，不厌频频数来去。
云
释居简（宋代）

自是无心物，依稀似有心。因风才冉冉，酿雨忽沉沉。

一末绅朝岭，重檐帽晚岑。丁宁休蔽日，我欲耀阳林。
和周颂武同学自题耕稼图
王季珠（清代）

同游同学未同年，年老耕躬负郭田。立业非农无实地，问心何事敢颟天。

猪羊命仆分牢饲，螃蟹娱孙一线牵。牛背无腔吹短笛，宋元而后有痴颠。
陇头水
顾野王（南北朝）

陇底望秦川，迢递隔风烟。肃条落野树，幽咽响流泉。

瀚海波难息，交河冰未坚。宁知盖山水，逐节赴危弦。
送高学士知越
陈知微（宋代）

会稽新命剖鱼符，又向蓬山锁直庐。
林壑萦回多洞府，人烟高下半楼居。
知音好采柯亭竹，博物应探禹穴书。
公暇仙舟宜案部，鉴湖晴色照乡闾。
终南山
王贞白（唐代）

终朝异五岳，列翠满长安。地去搜扬近，人谋隐遁难。

水穿诸苑过，雪照一城寒。为问红尘里，谁同驻马看。
赠从弟谷
刘得仁（唐代）

此世荣枯岂足惊，相逢惟要眼长青。

从来不爱三闾死，今日凭君莫独醒。
野菊涧
曾协（宋代）

泠泠清涨濯秋芳，采撷堪供九日觞。
为乞晓瓶真沆瀣，不应眉寿独南阳。
演武亭为衡阳王都阃
庄昶（明代）

疆圉岂图誇卧鼓，孙吴不谩话陈编。奇兵指顾此堂下，全楚山陈都目前。

法外是人知长上，心来应手得戈鋋。太平尊俎群公会，记得今年十二年。
先兄至能远忌丙寅十一月十七日行都谢氏家寓
陈著（宋代）

人生有兄弟，手足相扶持。
兄死我独生，我生独何为。
父母生我晚，我忆我儿痴。
兄出我挽袖，兄入我迎衣。
低头嗅我头，垂手牵手随。
指望我长成，口授书与诗。
嘉定癸未春，授笔题春词。
词云青春过，二十七年期。
谶谶语殊可怪，河鱼忽乘之。
缠绵日以革，医药穷所施。
我父解衣典，我母躬爨炊。
犹谓病有瘳，谁料终莫医。
家徒四壁立，正赖兄撑支。
进有功名望，退有菽水资。
胡然遽止此，门户将依谁。
风雨屋栋倾，江海亡楫维。
父母相持哭，二姊哭抚尸。
时我甫十岁，痛哭已深知。
我今五十三，梦见犹涕洟。
今日是何日，有感兄死时。
老泪滴复滴，往事那可思。
回首天地閒，阋墙何人斯。
我抱无兄恨，且为世道悲。
耿耿不成句，聊以示诸儿。
折槛行
张晋（清代）

佞臣何人安昌侯，佞臣不死臣云愁。愿得上方斩马剑，为君断云佞臣头。

言未及终上大骂，顾敕御史将云下。小臣忠义何激昂，攀槛槛折声琅琅。

批龙鳞，臣当诛，龙逢比干臣所法，不知圣朝将何如？

云时公卿色如土，咋舌相看莫敢语。将军庆忌独免冠，赦云愿得君王许。

臣将死，上活之；槛已折，无庸治。留以旌直臣，云事颇可思。

乃知至诚能感格，人主亦复为转移。君不见，嵇绍当年效忠节，以身卫帝任摧折。

晋惠虽愚不浣衣，眼里常留侍中血。
望云岭饮酒
彭汝砺（宋代）

班荆解马面遥岑，北劝南酬喜倍寻。天色与人相似好，人情似酒一般深。

豚鱼尚可及人信，胡越何难推以心。立望尧云搔短发，不堪霜雪苦相侵。
沁园春（寿吴竹溪）
陈著（宋代）

潇洒纶巾，风流野服，红尘外身。向南窗听雨，澜翻墨客，北亭恋月，笔走诗神。倚竹听琴，逢花倒榼，更得放晴游冠春。清闲好，算东洲人物，难得如君。

华堂瑞气如云。西风到帘帷才一分。喜星桥鹊语，佳传依旧，缑山鹤舞，仙样翻新。箫玉香中，烛花影里，听取捧觞低祝人。千千岁，看功名事业，都在儿孙。
蓦山溪
刘一止（宋代）

王家人地，奕奕争高秀。金紫照青春，想当日、乌衣巷口。声名气青。今见两朱轓，诗似锦，酒如渑，属意风光厚。

酿泉石壁，未减南阳寿。清兴与谁同，探梅萼、溪桥驿堠。东风御柳，应访此韩翃，归步稳，赤墀边，肯记幽栖否。
燕二首
张明中（宋代）

乌衣国里未安渠，渠城来从天一隅。
道是能传香阁恨，来时曾到故乡无。
夏日山居
张乔（唐代）

却暑销清茗，忘忧引素琴。开轩松籁入，风味属知音。
思山居一十首。忆村中老人春酒（有刘、杨二叟善酿）
李德裕（唐代）

二叟茅茨下，清晨饮浊醪。雨残红芍药，风落紫樱桃。

巢燕衔泥疾，檐虫挂网高。闲思春谷事，转觉宦途劳。
口号
戴叔伦（唐代）

白发千茎雪，寒窗懒著书。最怜吟苜蓿，不及向桑榆。
蓝生扩之常虑予召毁故作此解之 其三
邹元标（明代）

怪得叔孙毁仲尼，忧心悄悄亦何为。死生进退浑忘却，无恙青天祗自知。
夏夜起坐南亭达晓不复寐
陆游（宋代）

风露青冥近九秋，脱巾扶杖冷飕飀。
曲阑影外巴山月，画角声中楚塞愁。
巢燕并栖高栋稳，潜鱼时跃小池幽。
悠然坐待江城晓，红日将升碧雾浮。
示丁都院
释崇岳（宋代）

三千条法为今时，一性圆明要自知。
会得自知知底事，人间何处不光辉。
与潘文叔游稀岳四首
赵蕃（宋代）

寥寥两石门，此地忽在眼。
临栏塞云雾，入户欠编简。
规模自我友，恨不同叩款。
仙佛匪吾徒，兹焉聊可馆。
宫词 其九十三
王仲修（宋代）

探花时节按歌回，粉黛重匀傍照台。定是君王急宣召，忽然蟢子上头来。
呈陈介叔
陈宗远（宋代）

青帝东来驾彩鞯，烧灯过后少晴天。
逢春已办穿花屐，阻雨先寻载酒船。
但觉野云生树外，不知溪水涨滩前。
落梅有恨香还湿，不得飞来傍舞筵。
次韵无极以道寄金山寺佛监五绝二
晁补之（宋代）

不应无手是无拳，且看毛端现四天。
似向吾家得消息，鼓山余响尚轰然。
桑茶坑道中
杨万里（宋代）

晴明风日雨干时，草满花堤水满溪。
童子柳阴眠正着，一牛吃过柳阴西。
教授推官把酒篬筤同登横碧 其二
韩淲（宋代）

人已知予苦爱閒，更邀遗佚对南山。寻常城市官忙者，肯有心情到此间。
即事三首 其一
释德洪（宋代）

目诵自应引睡，手谈聊复忘纷。一曲青林门巷，数声白鸟江村。
题青龙寺镜公房
马戴（唐代）

一室意何有，闲门为我开。炉香寒自灭，履雪饭初回。

窗迥孤山入，灯残片月来。禅心方此地，不必访天台。
登南楼 其一
杨杰（宋代）

此楼此景他州无，山川形势吞三吴。唯凭诗老写奇胜，纵有画笔难工夫。
霜寒
韩淲（宋代）

霜风一夜入楼寒，拥被微吟亦自宽。年事渐多秋又老，误身初不为儒冠。
次韵陈屯田途中所寄
李覯（宋代）

封豕长蛇战岭南，何人肉食不怀慙。
只今唯有高眠好，风弄松声水溅庵。
许昌道中
韩维（宋代）

荒郊不可望，极目尽伤心。
日薄不开冻，风凄还作阴。
倦鸦飞趁马，寒犬吠依林。
赖有瓢中酒，愁来一独斟。
依韵和任司封见寄吟
邵雍（宋代）

王侯贵盛不胜言，图画中山得一观。
不似夫君行坐看，贪嵩又更爱天坛。
木香花
方回（元代）

海南药物木香重，何似𩰀松高架花。春晚日长香满院，天教富贵属诗家。
岳麓寺
华镇（宋代）

衡岳到江尽，招提岳秀中。飞楼上乔木，清梵俯冥鸿。

鹤去泉犹在，台存法更雄。望终三楚胜，清兴迥无穷。
步出万里桥门至江上
陆游（宋代）

久坐意不怿，掩卷聊出游。
一筇吾事足，安用车与驺。
浮生了无根，两踵蹋百州。
常忆航巨海，银山卷涛头。
一日新雨霁，微茫见流求。
西行亦足快，纵猎南山秋。
腾身刺猛虎，至今血溅裘。
命薄每自笑，校尉略已侯。
短剑隐市尘，浩歌醉江楼。
颇疑屠博中，可与共奇谋。
丈夫等一死，灭贼报国雠。
徙倚万里桥，寒日堕前洲。
满江红 其三 栖霞岭岳武穆王
吴藻（清代）

血战中原，吊不尽、忠魂辛苦。纷纷见、旌旗北指，衣冠南渡。

半壁莺花天水碧，十围松柏云山古。最伤心、杯酒未能酬，黄龙府。

金牌急，无人阻。金瓯缺，何人补。但销金锅里，怕传金鼓。

墙角读碑斜照冷，墓门铸铁春泥污。爇名香、岁岁拜灵祠，栖霞路。
赠栖碧
尤良（明代）

美人家住碧山岑，尘世谁知避世心。霜外云蒸青箬笠，水边花浣素衣襟。

九天欬唾江声动，一曲沧浪海色深。为语方今圣人出，熏风披拂五弦琴。
和张安国闻捷
王质（宋代）

两京乔木久秋风，甘露棠梨非汉宫。铁凤雕零周庙古，玉鱼流落汉陵空。

朝催战鼓云埋阵，夜发戈船月照篷。宣德楼前清御道，明年元会纳群工。
感物
艾性夫（元代）

老牧鞭群羝，长鸣度荒圃。
眈眈黄於菟，怒攫连四五。
弱肉强之食，兹事由来古。
天地果好生，生羊勿生虎。
白云李处士于大樗下筑小庵用题王子由书斋韵
方回（元代）

天地元知一指齐，樗庵小小架榱题。
故应懒散身常健，孰谓昂藏意未低。
神气自调丹鼎火，仙班不藉紫芝泥。
落成此老来酣饮，酬爵端容据席西。
菩萨蛮

舒亶（宋代）

画檐细雨偏红烛。疏星冷落排寒玉。赌得碧云篇。金波更涉船。

樽前当日客。行色垂杨陌。天阔水悠悠。含情独倚楼。
勖剑
曹唐（唐代）

古物神光雪见羞，未能擎出恐泉流。暗临黑水蛟螭泣，

潜倚空山鬼魅愁。生怕雷霆号涧底，长闻风雨在床头。

垂情不用将闲气，恼乱司空犯斗牛。
送临江时教授秩满还婺兼寄巩戴
韩淲（宋代）

岂无戴在伯，亦有巩仲至。两贤夙所尚，离怀想憔悴。

吁嗟同窗录，英彦非一二。或富于词章，或穷于道义。

因君肯相过，重之写吾记。浮杨清江柁，乃泊高溪地。

停桡倚薰风，班荆坐萧寺。匆匆复何言，但念宿昔事。

金华紫崔嵬，少小得嬉戏。星回三十载，前哲日凋坠。

传闻筑新祠，翻覆堪涕泗。只今台阁尊，源流庶可嗣。

君之内姻亲，伯长最风谊。还乡一杯酒，多谢熟致意。

朝廷已更化，贤者必征汇。速下七里滩，得时须得位。
谒武侯庙
李石（宋代）

此地蛟龙伏，中原蛇豕多。
借君白羽扇，万马饮黄河。
袁简斋得余归信以诗寄投次韵奉答 其二
钱琦（明代）

无限离怀托酒卮，挑镫重检箧中词。真如仙爪搔逢痒，那有官声掩到诗。

尘积琴樽闲拂拭，园荒松菊急抚持。相将共订名山业，为遣飞鸿预寄知。
题吴山长文英野舟五首
方回（元代）

春潮滞雨横舟晚，成就苏州一段奇。向使有人争此渡，韦郎眼底定无诗。
贤者之孝二百四十首 其二二○ 侯程
林同（宋代）

三年天下共，胡尔独终身。无处着深痛，何心求过人。
为盛生明元赠淑卿二首 其一
胡应麟（明代）

嘹呖莺初啭，轻盈燕欲飞。应知杜陵老，日日典春衣。
宫漏出花迟诗
王禹偁（宋代）

丹禁迟迟漏，深宫灼灼花。
繁枝开正满，清韵出何赊。
静拂红英密，微穿翠叶斜。
衣稀惊宿蝶，冷落动晨鸦。
细逐香离槛，轻翻露滴沙。
愿当直仙署，铃索共交加。
抵京陆比部刘国博朱缮部王行人伊文学过集旅馆
黎崇敕（明代）

萍踪三载别，尊酒慰重过。以我青藜杖，悬君白玉珂。

低枝藏鸟语，残漏咽笙歌。雅会须拚醉，良宵有几何。
诗二首 其二
叶梦得（宋代）

城头晚漏鸣丁丁，窗间月落却未明。衡阳归雁过欲尽，汝阳荒未初一鸣。

悠悠断梦子不记，草草微吟还独生。成人得意须几许，一睡稍足无与情。
题法轮寺
王之道（宋代）

孤塔云烟外，荒蹊草莽间。
蓼花红糁碎，枫叶绛绡殷。
送客三溪远，逢僧半日閒。
功名休览镜，沦落鬓毛斑。
皇祐观享明堂六首
佚名（隋代）

维圣享帝，维孝严亲。
笔轩世室，躬展精社。
镛鼓既设，笾豆既陈。
至诚攸感，保格上神。
元丰辛酉七月九夜大风四十韵
刘弇（宋代）

海傍七月无好天，顽云夜半争纠缠。雷公轰车电操帜，如以墨汁当空湔。

门阑刺眼不见地，逼塞四野可筑拳。须臾霾风赑屃起，便觉怒窍呺喧阗。

茫茫平地驾轣辘，礧石杂下丽谯颠。训狐投隅狗走窦，拔木僵仆踵不旋。

铿轰时闻掷飘瓦，汹沸错以池羹煎。藩垣卷去甚撤幕，屋壁如受众挻挻。

戛空飞砾正激射，况复急雨筛涌泉。初疑昆阳遁猛兽，又讶伏弩攒庞涓。

黔头豹裈健肘髀，剖拆囊袋椎钤键。天吴助强马衔舞，鼯鼬嘷啸尸阴权。

呼声过于赴赵日，烈势更甚焚昆前。酣奔剧骤砉未已，阵马沓奏摩双鞬。

蚩尤歼师洒腥血，驱驾山岳挥秦鞭。海涛撞舂万鼙震，岌嶪直恐三山骞。

林椒宿鸟乱投坠，胁息岂间乌与鸢。虾蟆何知妄嘈囋，似为得意惊翩翾。

流萤迸草戢光耀，啾蚓缩穴愁踆跧。泓窊往往走湍濑，卧内直可浮长鳣。

伊余竟夕不成寐，纵有短炬谁复然。屋如漏釜直下注，坐取渗漉攒两肩。

羸童叩鼻卧东壁，噤不哗骇如束毡。黎明下堂踏新淖，祗觉抚髀成怃然。

平时里闬悉倾陊，饥民塞窦突不烟。田苗畦甲披殆尽，草木岂复根株连。

蒂钟堕檐相乌折，苙豕逸泽如遭畋。我闻大块初噫气，蓄泄盖亦有节宣。

助天挠物著自易，标为玉烛存礼篇。条无鸣声瑞盛世，反禾宛在隆周年。

厥惟反此是为戾，标落下土灾所缘。尧罹长风衅滋甚，縻以大缴尸诸廛。

飞虫蔽空廪君怼，一昔崛起操戈鋋。往时大旱几赤地，韩子讼藁于今传。

诗人或以况威虐，歌沛自是所见偏。尔来暴旱亦时有，孰与掀屋扬楣枅。

小家破荡大家耗，饮泣茹恨肩相骈。胡为斯民罹此患，孰任咎责当尤愆。

我将羾天吐愤懑，坐使百怪成拘挛。是非曲直当有辨，略举大较归吾编。

飞廉谴诛丰隆斥，庶几复使斯民痊。
和周少隐实录院对竹三首
王之道（宋代）

窗寒疏竹共萧骚，可笑圆荷着露凋。
实录成书辉日月，奉常新乐奏咸韶。
佳篇千里来青琐，好梦连宵到绮寮。
湖海固应聊尔耳，伫看丹诏下公朝。
过吴兴城北超览堂
程俱（宋代）

佛子固多幻，开轩纳群山。平畴展摩衲，回塘萦玉环。

新荷丽朝日，一一发清妍。引簟北窗下，云岚揖高寒。

超然醉司马，寄傲羲皇前。座有眇道士，长谣九华丹。

张翁老篆癖，势逼之罘镌。濡毫记姓名，夭矫龙腾渊。

日没群动息，城阴静娟娟。长林有归翼，吾驾亦言还。
朝中措·沙明波净小汀洲
张抡（宋代）

沙明波净小汀洲。枫落洞庭秋。红蓼白苹深处，晚风吹转船头。鲈鱼钓得，银丝旋鲙，白酒新篘。一笑月寒烟暝，人间万事都休。
郡楼晚坐同陈掾
刘攽（宋代）

云来湖外雨，楼倚树梢风。不惜清凉意，持将与子同。
午门迎驾恭纪 其三
王继香（清代）

日出烟开驾返宫，退班珂马各西东。似闻壤叟辕童语，此后年年报屡丰。
蚊
张镃（宋代）

连夜雨作污渠泥，枯茎蠹叶纷满蹊。
塘坳蠕蠕长科斗，罋腹襄襄翔醯鸡。
湿生别种蛆蛭类，倒掷横跳浮却坠。
晴风一旦略嘘吹，便解飞腾添足翅。
初即阳光缓缓游，鼓队趋群屋角头。
雪片有声飘作阵，杨花无树辊成扑。
尔自与人风马牛，缘何耳边鸣啾啾。
鸣啾啾，未尔罪，
扑鬓噆肤驱不退。有时深夜呵殿来，
恼乱书灯犹作崇。何人当年假尔名，
曰蚊岂为文足称。斓斑不过脚似豹，
勇健未必拳如鹰。蚊吾语汝汝切听，
尔讵不闻大鹏举翼辞南溟，上九万里如云兴。
尔又不闻凤凰来仪虞帝庭，九章备体参四灵。
奚曾逐逐专嚣尘，固知比拟非其伦。
我园墙阴容尔停，自全且效腐草萤。
吸露大胜血肉腥，口业既免报渐轻。
不然熏燎灭尔形，吾言匪妾如日星。
题谢少卿药园二首 其二
朱熹（宋代）

小儒忝师训，迷谬失其方。一为狂瘖病，望道空茫茫。

颇闻东山园，芝朮缘高冈。瘖聋百不治，效在一探囊。

再拜药园翁，何以起膏肓。
与次公夜酌
杨万里（宋代）

汤盂深浅任横斜，酒力微醺略减些。
翦烛小童殊解事，不留烛烬却留花。
阙题
刘昚虚（唐代）

道由白云尽，春与青溪长。
时有落花至，远随流水香。
闲门向山路，深柳读书堂。
幽映每白日，清辉照衣裳。
大散岭
罗邺（唐代）

过往长逢日色稀，雪花如掌扑行衣。

岭头却望人来处，特地身疑是鸟飞。
残春感事十首
方回（元代）

寒暑元如故，乾坤岂不宽。
时情工刻薄，生理转艰难。
遑恤诸儿笑，终凭后代看。
渊明咏贫士，感慨异悲酸。
青山庙（子胥庙）
罗隐（唐代）

市箫声咽迹崎岖，雪耻酬恩此丈夫。

霸主两亡时亦异，不知魂魄更无归。
寄华山司空侍郎二首
徐夤（唐代）

金阙争权竞献功，独逃征诏卧三峰。鸡群未必容于鹤，

蛛网何繇捕得龙。清论尽应书国史，静筹皆可息边烽。

风霜落满千林木，不近青青涧底松。

非云非鹤不从容，谁敢轻量傲世踪。紫殿几征王佐业，

青山未拆诏书封。闲吟每待秋空月，早起长先野寺钟。

前古负材多为国，满怀经济欲何从。
题耆英图
赵文（宋代）

耆英会上十三人，当时世道如初春。
洛阳牡丹非昔比，妖怪百初年年新。
我见此图泪如雨，诸老翩然过何许。
何时梦见洛阳春，郑公插花潞公舞。
喜王性之见过千金村
张元干（宋代）

春来书劄已西东，喜复相逢乱世中。
万事变更唯舌在，三年流落转涂穷。
云收野寺侵廊水，月挂孤帆送客风。
剩欲留君明日住，夜阑难得一樽同。
秦望阁
王十朋（宋代）

纸上观秦尚过秦，那堪山作眼中尘。为言高阁登临者，莫作秦人视越人。
中元病起
韩琦（宋代）

中元时俗类秋尝，病起躬行力未强。摖米乍炊知早熟，盂兰方未喜初凉。

风摧豹脚蚊休拍，露逼鸡毛菜已长。皮骨仅存心尚壮，犹思荷叶当蕉觞。
谢宜春宰黄时举惠冬笋二首
曾几（宋代）

竹底春从雪底归，烦君抱送玉婴儿。
白头无复迎船喜，只供江鱼作许悲。
归桐庐旧居寄严长史（一作章八元诗）
朱放（唐代）

昨辞天子棹归舟，家在桐庐忆旧丘。三月暖时花竞发，

两溪分处水争流。近闻江老传乡语，遥见家山减旅愁。

或在醉中逢夜雪，怀贤应向剡川游。
园中杂书
陆游（宋代）

萧萧慈竹鸟呼风，宛似山光小阁东。
剩欲杖藜寻昨梦，更添红绽绿阴中。
次张耳黄元日韵
邵延龄（清代）

拂拂春风到鬓边，星星偏不让人先。连朝客思浓于酒，十尺闲人小似船。

是处名流吟节序，谁家老妪解诗篇。劝君且袖祢衡刺，薄醉疏狂得少年。
失调名
佚名（宋代）

砌畔蛩吟喧不住。
醉落魄
黄庭坚（宋代）

陶陶兀兀。醉乡路远归不得。心情那似当年日。割爱金荷，一碗淡莫托。

异乡薪桂炊苍玉。摩挲经笥须知足。明年细麦能黄熟。不管轻霜，点尽鬓边绿。
游鼓山喝水岩
通容（清代）

岩上草色肥，岩下水流急。策杖上岩颠，山空人独立。
和文与可洋州园亭三十咏 书轩
苏辙（宋代）

绿竹覆清渠，尘心日日疏。
使君遗癖在，苦要读文书。
读李光远 其二 扬州谷林堂
孙觌（宋代）

楚山多异材，翠竹满崖谷。萧萧斤斧馀，斩伐同一束。

芜城带流水，万亩淇园绿。遗苞駮云锦，老节抱金玉。

岁晚虎穴邻，舐掌方择肉。此君亡恙否，应坐白眼俗。
和松月野衲海上人见寄二诗 其二
耶律楚材（元代）

小隐居山何太错，居廛大隐绝忧乐。山林朝市笑呵呵，为报禅人莫动着。
又次及甫渚宫
洪咨夔（宋代）

南楼风物远，西郭市声连。
蝇虎寒窗搏，蜗牛败壁缘。
怀人乔木外，吊古折荷边。
富贵今安在，樵归唤渡舡。
寄岐山林逢吉明府
谭用之（五代）

岐山高兴陇山连，制锦无私服晏眠。
鹦鹉语中分百里，凤凰声里过三年。
秦无旧俗云烟媚，周有遗风父老贤。
莫役生灵种杨柳，一枝枝折灞桥边。
从安节宓草昆仲乞写鹤鹉图
元祚（清代）

我家住近黄鹤楼，门对青青鹦鹉洲。一朝巢破防倾卵，独鹤扁鹉任远游。

飘零奄忽三十载，几见桑田变沧海。细柳新蒲失旧观，惟有青山常不改。

去年览古凤凰台，台上白云难扫开。凤皇黄鹤遥相望，彼此茫茫招不来。

浮生一梦真草草，秋月春花人易老。早知飘瓦本无情，何事从前愁不了。

水田茅屋莫愁村，别有遗风古道存。采薇烹蕨从先志，头白相逢两弟昆。

生性烟霞入骨髓，人爵之荣糠秕耳。胸中同有造化炉，写出真山与真水。

夙世辞人兼画师，何须粉本求成规。意在笔先才落笔，坌涌元气向淋漓！

我生爱画世无对，逢人索画如索债。凭君合写《鹤鹉图》，渺渺胎仙水云外。
次韵李得善学录需酒纳妇
周必大（宋代）

合好须凭曲米春，分甘那暇问醨醇。
遥知北海招嘉客，共贺东床得好姻。
七十翁吟七言十首
方回（元代）

千古斯文未陆沉，夏因周继太骎骎。
瓜分缪主獾郎学，灰烬阴传桧贼心。
江总不惭同北狩，钟仪何限尚南音。
一龛花院伤前事，犹胜棺穿蔓草深。
闻高季迪病眼因寄
徐贲（元代）

芳时闻病目，几日卧斋房。有女能修药，多人为送方。

昼吟还不废，夜诵定相妨。每到看花处，思君讵可忘。
英煦斋师所藏天启三年小铁斧歌
胡敬（清代）

披图足徵明祚败，如鉴写形蓍测卦。霜刃休看寸铁轻，三百年基斲全坏。

九重多暇工雕锼，故剑肯向忠良求。纷纷章奏弃不省，可怜神似东昏侯。

吁嗟弄兵兵以至，杨左诸臣空望治。谶成委鬼与茄花，劈正徒劳殿楹置。

想见经营费匠心，藉娱长昼法宫深。太阿倒授他人柄，遂令神州叹陆沈。

大东小东纵寻斧，谠士吞声狂竖舞。走马廷前督内操，那惜金钱输左府。

挥戈难返日舍三，寇锋遍野民何堪。六州铸铁真成错，事到桓灵不忍谈。
送潍州詹倅五首 其四
綦崇礼（宋代）

先达收人材，轻重在题目。我出一何幸，青眼深回瞩。

声名士所贵，推挽亦已足。母老怜我贫，家事犹省录。
兵乱后自嬄杂诗 其十一
吕本中（宋代）

国命方屯厄，吾曹何所依。白驹将老至，黄鸟恨春归。

柳巷清阴合，花蹊红蕊稀。主忧闻未解，涕泗望天畿。
答陶生羽渐寄诗
李昱（明代）

青袍白发归田后，依旧山林隐者风。骐骥总宜肥苜蓿，凤凰终亦老梧桐。

要知维翰过裴皞，未许康成别马融。十幅蒲帆挂烟雨，江流元不限西东。
次秦少游韵赠姚安世
苏轼（宋代）

帝城如海欲寻难，肯舍渔舟到杏坛。
剥啄扣君容膝户，巍峨笑我切云冠。
问羊独怪初平在，牧豕应同德曜看。
肯把参同较同异，小窗相对为研丹。
喜刘伯宣尚书至五首
方回（元代）

湖滨文字饮，一别五年余。
未死须重见，将诗屡当书。
事元无可说，意自不能疏。
近日知来信，顽躯百病除。
岁晏村居
石介（宋代）

岁晏有馀粮，杯盘气味长。
天寒酒脚落，春近臛头香。
菜色青仍短，茶芽嫩复黄。
此中得深趣，真不羡膏梁。
席上分韵赋梅花得知字
李弥逊（宋代）

寒梅独笑野人扉，只有春风许自知。
蜡屐追芳输我辈，着鞭持酒记安时。
白霓行处玉妃从，明月光中宝璐垂。
更与丁宁后来秀，醉中来拍最高枝。
富贵不能淫
孟子（先秦）

景春曰：“公孙衍、张仪岂不诚大丈夫哉？一怒而诸侯惧，安居而天下熄。”

孟子曰：“是焉得为大丈夫乎？子未学礼乎？丈夫之冠也，父命之；女子之嫁也，母命之，往送之门，戒之曰：‘往之女家，必敬必戒，无违夫子！’以顺为正者，妾妇之道也。居天下之广居，立天下之正位，行天下之大道。得志，与民由之；不得志，独行其道。富贵不能淫，贫贱不能移，威武不能屈，此之谓大丈夫。”
十一月四日风雨大作二首 其一
陆游（宋代）

风卷江湖雨闇村，四山声作海涛翻。溪柴火软蛮毡暖，我与狸奴不出门。
点绛唇 题孔蕴光女史籍兰诗后
颜氏（清代）

黄鹄吟馀，声声字字俱呜咽。素心凄绝，鸾镜悲残缺。

点笔窗间，树树鹃啼血。冰心洁。冷如寒雪，皎似天边月。
感事
杨时（宋代）

桑麻腴地莽榛荆，骑士西来剑戟腥。
藜藿陋儒心更鄙，但思干羽舞虞廷。
满庭芳 己夘七月十一日得颖
吴景奎（元代）

露洗新秋，天浮灏气，桐孙初长庭隅。绷裁红锦，门左记垂弧。

白发萱亲笑道，于今见、四叶喜荣敷。天台路，吾儿知不，倩雁报安书。

山中何所有，石田茅屋，菊径瓜区。更寒窗老砚，他年尽传渠。

愿汝身如犊健，看书罢、更学把犁锄。称乡里，善人可矣，卿相又何如。
颂古三十一首
释如本（宋代）

似锦桃花满树红，灵云一见便心空。
当时不遇玄沙老，争得名喧宇宙中。
送翟山人
宋无（元代）

圣代容高尚，山林隐去休。
方知尧舜日，亦自有巢由。
病中（一作起）作
李中（五代）

闲斋病初起，心绪复悠悠。开箧群书蠹，听蝉满树秋。
诗魔还渐动，药债未能酬。为忆前山色，扶持上小楼。
送韩文饶赞善宰河南
梅尧臣（宋代）

退之曾作河南宰，韩氏于今又见君。
县政从来人有望，家声不见世多文。
後池分洛贮蓝水，高槛看嵩迷岭云。
主簿堂前七叶树，手栽应莫已刳焚。
中洲用原韵答武山 其一
钟云瑞（明代）

山环碧水水环台，宇宙千年此地开。龙卧潭澄秋月白，鹤归湾带晚潮回。

中流灯火悬宵汉，别岛云霞隔草莱。野渡舟横鸥鹭静，琴书终日独徘徊。
八月二十三日溯大江遇风雨作
蓝智（明代）

扬帆溯大江，八月风水壮。波涛东北驶，舟楫西南向。

鹢首共飘飖，鸿毛自飞飏。俯窥积潦深，仰瞩青冥旷。

三山点微茫，七泽吞浩荡。淮海亘长流，荆湘弥远望。

是时霜露秋，原野气悽怆。啼乌古城曲，落木澄潭上。

中流天色改，云物忽异状。飞雨洒长淮，惊飙驾高浪。

群龙歘掀舞，万马齐奔放。奔腾注三峡，喷薄凌千嶂。

大哉乾坤内，一气浮泱漭。不睹疏凿勤，焉知禹功广。

微名逐羁旅，万里适炎瘴。已昧垂堂戒，恐罹旷官谤。

临深重兢业，吊古增惆怅。烟飞曹魏走，鸟散苻秦丧。

佳气连濠泗，雄都归帝王。兵戈久未息，险阻不可仗。

兹行信寂寞，壮观亦豪宕。鲜脍松江鲈，清樽采石酿。

赤壁晴更登，黄楼晚须访。击楫歌远游，沧浪起渔唱。
爱山堂 其八
蒋之奇（宋代）

我爱通羊好，双泉咫尺间。不须寻谢屐，步入九宫山。
二月二十三日南雄解舟二首
杨万里（宋代）

昨夜新雷九地鸣，今朝春涨一篙清。
顺流更借江风便，此去韶州只两程。
送化主 其三
释崇岳（宋代）

把得袈裟裹草鞋，相逢只么笑咍咍。孔门弟子还知否，曾向灵山及第来。
答张梧州书中议李世卿人物庄定山出处熊御史荐剡所及 其四
陈献章（明代）

买舟南岳去寻医，七十今年病不支。倾盖独怜熊御史，肺肝今彻野人知。
西池清晖亭
许抗（宋代）

亭号清晖阚碧涟，半连村落半神仙。
青山剩得云间日，明月饶分水底天。
谁氏子
韩愈（唐代）

非痴非狂谁氏子，去入王屋称道士。
白头老母遮门啼，挽断衫道留不止。
翠眉新妇年二十，载送还家哭穿市。
或云欲学吹凤笙，所慕灵妃媲萧史。
又云时俗轻寻常，力行险怪取贵仕。
神仙虽然有传说，知者尽知其妄矣。
圣君贤相安可欺，乾死穷山竟何俟。
呜呼余心诚岂弟，愿往教诲究终始。
罚一劝百政之经，不从而诛未晚耳。
谁其友亲能哀怜，写吾此诗持送似。
秋阴
张廷玉（清代）

镇日重云护板扉，秋寒容易透秋衣。数声风叶静时落，一片雨丝晴后飞。

瓜蔓影中虫独语，蓼花深处燕双归。槐阴一枕还乡梦，云树苍茫认钓矶。
虞美人 秋闺
杨琇（清代）

几年春事都抛却。心绪真无着。新秋一叶坠梧桐，怕记落花寒食、是东风。

望他征雁传音信。渐渐黄昏近。啼痕休怪月明知，强对隔帘鹦鹉、话相思。
五月望潞河舟夜
张祥鸢（明代）

潞水雨余涨，燕山云外微。
又圆篷底月，频换客中衣。
路近心逾急，乡遥梦亦稀。
汉京冠盖满，怀抱欲何依。
双峰定水璘老送木犀香五首 其五
杨万里（宋代）

谁言定水禅，入定似枯木。飞入广寒宫，收得香万斛。
水龙吟·秋声
项鸿祚（清代）

西风已是难听，如何又著芭蕉雨？
泠泠暗起，澌澌渐紧，萧萧忽雨。
候馆疏（石甚），高城断鼓，和成凄楚。
想亭皋木落，洞庭波远，浑不见，愁来处。
此际频惊倦旅，夜初长，归程梦阻。
砌蛩自叹，边鸿自唳，剪灯谁语？
莫更伤心，可怜秋到，无声更苦。
满寒江剩有，黄芦万顷，卷离魂去。
海中岛
劳之辨（清代）

海中岛，各一方。耳无帝，目无王。古若兹，况汉唐。

胜国末，郑寇强。踞其壤，恣跳梁。乘潮汐，驾帆樯。

肆扰掠，毒闽疆。皇赫怒，整斧斨。命楼船，下扶桑。寇日蹙，乃求降。

陬兼澨，梯且航。置郡县，破天荒。贡皮币，赋蔗糖。

销兵气，日月光。
绍定三年寿明仁福睿皇太后册宝九首
佚名（隋代）

皇仪有炜，彩升次升。
沈沈邃殿，穆穆天延。
坤德深隆，皇图永宁。
咨尔延臣，揶齐以登。
弟第一百五十四
文天祥（宋代）

不见江东弟，急难心炯然。
念君经世乱，卧病海云边。
凉夜有怀
白居易（唐代）

念别感时节，早蛩闻一声。风帘夜凉入，露簟秋意生。

灯尽梦初罢，月斜天未明。暗凝无限思，起傍药阑行。
雨夜怀人
熊赐履（清代）

寒宵苦独酌，忆汝复谁亲。为念诗情冷，应知道味真。

残烟笼野色，细雨暗江春。何日过桑牖，花间共饮醇。
卜算子（荷花）
辛弃疾（宋代）

红粉靓梳妆，翠盖低风雨。占断人间六月凉，期月鸳鸯浦。

根底藕丝长，花里莲心苦。只为风流有许愁，更衬佳人步。
秋日寄厉玄先辈
无可（唐代）

杨柳起秋色，故人犹未还。别离俱自苦，少壮岂能闲。

夜雨吟残烛，秋城忆远山。何当一相见，语默此林间。
次徐径坂衡阳使君韵示林敬则
赵汝腾（宋代）

千仞冈头一振衣，共嗟凤德卧郊扉。近锄萧艾知天意，会见朝阳露欲晞。
挽许马帅二首
刘宰（宋代）

南归更拥碧油幢，指点群儿受虏降。
猛志不应同逝永，英名千古镇长江。
水调歌头（垂虹亭）
张孝祥（宋代）

舣棹太湖岸，天与水相连。垂虹亭上，五年不到故依然。洗我征尘三斗，快揖商飚千里，鸥鹭亦翩翩。身在水晶阙，真作驭风仙。

望中秋，无五日，月还圆。倚栏清啸孤发，惊起壑龙眠。欲酹鸱夷西子，未办当年功业，空击五湖船。不用知余事，莼鲈正芳鲜。
太常引·桃花流水鳜鱼肥
刘秉忠（元代）

桃花流水鳜鱼肥。青＊笠，绿蓑衣。风雨不须归。管甚做、人间是非。两肩云衲，一枝筇杖，尽日可忘机。之子欲何为。归去来、山猿怪迟。
赐第登楼 其三
郑清之（宋代）

病思归心走兔迒，自嗤幻境未渠忘。并州便作咸阳看，设若桑乾亦故乡。
送李郎尉武康
岑参（唐代）

潘郎腰绶新，霅上县花春。山色低官舍，湖光映吏人。

不须嫌邑小，莫即耻家贫。更作东征赋，知君有老亲。
次韵前人新晴三首
陈著（宋代）

泥香风软燕忙时，宿雨微中起较迟。
试卷珠帘问花事，画秋千外袅晴丝。
送如献上人游长安
皎然（唐代）

关中四子教犹存，见说新经待尔翻。为法应过七祖寺，

忘名不到五侯门。闲寻鄠杜看修竹，独上风凉望古原。

高逸诗情无别怨，春游从遣落花繁。
乐官山
曾极（宋代）

城破辕门宴赏频，伶伦执乐泪横巾。
骈头就戮缘家国，愧死南归结绶人。
颂古五十五首 其四十一
释绍昙（宋代）

飞骑将军入虏庭，鎗旗未动死生分。战酣驰入中军寨，且听元戎议赏勋。
将次种张先寄处厚唐丈
胡寅（宋代）

试问云山数岁华，寒梅吹尽两年花。
倦游吴楚六千里，幸脱兵戈三四家。
那用有田从桀溺，且欣无疾住毗耶。
欲将别后从头说，满眼春酤尽更赊。
谢人惠琴材
谢邈（唐代）

风撼桐丝带月明，羽人乘醉截秋声。七弦妙制饶仙品，

三尺良材称道情。池小未开春浪泛，岳低犹欠暮云生。

何因乞与元中术，临化无妨膝上横。
缑山道中口号
武元衡（唐代）

秋山寂寂秋水清，寒郊木叶飞无声。

王子白云仙去久，洛滨行路夜吹笙。
芙蓉堂次郑氏子韵
叶颙（元代）

芙蓉堂中见嘉什，与君似有三生约。高才磊落亦可怜，谁谓今人不如昨。

我疑此子胸有天地春，不然别有一丘壑。男儿趣向贵如此，慎勿恋他儿女乐。

一襟爽气已逼人，尘氛不假沧浪濯。笔端滚滚龙蛇飞，纸上霏霏烟雾落。

谪仙苏二呼不来，江湖夜雨蛩声哀。观子新诗何所似，秋空一鹤山崔嵬。

山灵起舞神鬼笑，林泉变色云屏开。波光月色清可掬，风露满身寒肃肃。

还君此子不复言，骊龙抱珠海底浴。
再次韵答吉老二首
黄庭坚（宋代）

贤劳王事一归休，霜落园林失九秋。
想得君家乌鹊喜，蛛丝萦绕玉搔头。
往年尝拜徐内翰外祖像追作此诗
石宝（明代）

文章见说献麒麟，内苑年年翰墨新。帝爱贾生知治体，世传孙策好丰神。

九泉别入修文馆，千载重宣作记人。书疏满堂凋落尽，不堪登拜为沾巾。
送谢耕道谒赵史君
张弋（宋代）

槠叶阴深杜宇啼，远游还欲过淮西。
吕蒙城下河流浊，亚父祠边草色齐。
太守旧来相爱重，故交老去惜分携。
年年慈母手中线，缝得征衫当一犁。
同雪公游千顶纪事十首 其一
释函可（明代）

去岁菊花曾有约，今年不待菊花开。予先渡水凭鞍立，尔自冲风带帽来。

旷野逢人偏问姓，残阳投寺且擎杯。此是山行第一日，钟声佛火共徘徊。
送刘侍郎
李端（唐代）

几人同去谢宣城，未及酬恩隔死生。

唯有夜猿知客恨，峄阳溪路第三声。
送邵马勾二首 其二
李新（宋代）

芳菊江藜泣冷烟，秋风秋雨老行鞭。尝依故国横经笥，犹忆南堂乞火仙。

月瘴稍昏斜谷路，渔竿空倚北溪船。有钱他日邻枌社，待觅嵩阴一顷田。
万树园灯词 其四
弘历（清代）

黄幕穹庐向远开，灯光月色共徘徊。紫霞满酌亲分赐，毳服儒冠杂遝来。
和梅龙图游西湖见寄
元绛（宋代）

湖上喜明霁，寻春偶啸俦。
花多红夹马，山远翠藏楼。
水气烟中合，风光草际流。
都人待千骑，快作谢公游。
索曲送酒
李群玉（唐代）

帘外春风正落梅，须求狂药解愁回。

烦君玉指轻拢撚，慢拨鸳鸯送一杯。
锄治山椒可置胡床远览
韩淲（宋代）

荒秽诛锄山径开，更于高爽敞平台。眼明庶以闲登眺，步稳因之数往来。

载斸坡陀曾树蕙，缘通茂密待移梅。城南自是多幽处，一曲今藏古涧隈。
神汉桂阳太守周府君碑铭
郭苍（两汉）

乾坤剖兮建两仪，刚柔分兮有险夷。咨中岳兮据崔嵬，叹衡林兮独倾亏。

增陊峭兮甚䧢陁，鲧莫涉兮禹不窥。仰王禽兮又崎危，俯泷渊兮怛以悲，岸参天兮无路蹊。

石纵横兮流洄洄，波隆隆兮声若雷。或抱货兮以从利，或追恩兮以赴义。

汎舟楫兮有不避，沉躬躯兮有玄池。委性命兮于芒绳，潜寒慄兮不皇计，泛随流兮殆忘归。

懿贤后兮发垩英，闵不通兮治斯溪。蹶巨石兮以湮填，开切促兮导曲机，推六泷兮弱其势。

遏泌汨兮散其波，威怒定兮混灡灡，息聊啾兮逝□□。

□□□兮蛟龙藏，陆夫唱兮舻人歌，名冠世兮超逾伦。

今称扬兮铿流沙，功斐斐兮镇海裔，君乎君乎寿不訾。
水中有行车
林希逸（宋代）

野水云何涸，咨嗟为久晴。昔曾移艇去，今见有车行。

石已磷磷白，流无脉脉生。不愁濡辔渡，只恐细鱼惊。

宁复沧洲兴，空馀野渡名。秋霖看拍岸，还听棹歌声。
送李监丞致仕还乡
刘敞（宋代）

耄期吏隐倦，归去上恩荣。国子瞻师保，乡人庆父兄。

挥金慰游旧，击壤傲升平。远笑吴门叟，何为变姓名。
好事近（又和纪别）
高登（宋代）

饮兴正阑珊，正是挥毫时节。霜干银钩锦句，看壁间三绝。

西风特地飒秋声，楼外触残叶。匹马翩然归去，向征鞍敲月。
玉麟堂会诸司观牡丹酴醾三绝
范成大（宋代）

东风微峭护余春，红紫香中酒自温。
不用忙催银烛上，酴醾如雪照黄昏。
次韵赠周师禹二首 其一
王庭圭（宋代）

山中自有陶宏景，窗外谁呼祁孔宾。不敢移文约周子，升沈共作太平人。
眉月
弘历（清代）

西宇哉生露浅痕，似羞夕照盼黄昏。颦来西子刚馀半，画出张郎不可扪。

窥镜暂低光有晕，学山欲就影犹存。黄姑屈指银河畔，曼睩凝愁正断魂。
奉和圣制过温汤
杨思玄（唐代）

丰城观汉迹，温谷幸秦馀。地接幽王垒，涂分郑国渠。

风威肃文幽，日彩镜雕舆。远岫凝氛重，寒丛对影疏。

回瞻汉章阙，佳气满宸居。
雪用欧阳公白战律，仍禁用映雪访戴等故事，
杨万里（宋代）

细听弃仍有，贪看立又行。
落时晨却暗，积处夜还明。
幸自漫山好，何如到夏清。
似知吾党意，未遣日华晴。
莹姬于书室中酿酒一缸予山行归见大喜以诗求酌不与
程敏政（明代）

晓来閒步入山房，似有新醅隔院香。稍学秋蛩吟几席，忽惊春院落糟床。

急呼东道君难免，笑对西风喜欲狂。德曜有言宁为子，一尊方拟寿高堂。
用前韵答吕无求
饶节（宋代）

聪明强健不聋丞，时出高言欲作僧。客至解衣挥玉麈，诗成落作扫溪藤。

园如靖节不难去，座比维摩岂易升。退食略无声色累，自磨煤麝写阳冰。
将至三衢杨村道中小饮
赵鼎（宋代）

衢江波上半帆风，散发篷窗笑傲中。晚境但深耽酒癖，穷途犹傲作诗工。

天边垄坂三秦阻，海上山川百越通。得尽馀龄安一饱，此身何敢较西东。
苏幕遮（钱塘避暑忆旧用美成韵）
赵必{王象}（宋代）

远迎风，回避暑。人似荷花，笑隔荷花语。无限情云并意雨。惊散鸳鸯，兰棹波心举。

约重游，轻别去。断桥风月，梦断飘蓬旅。旧日秋娘犹在否。雁足不来，声断衡阳浦。
追和张外史游仙诗（五首）
余善（明代）

溪头流水饭胡麻，曾折琼林第一花。
欲识道人藏密处，一壶天地小于瓜。
春晚送瑕丘田少府还任，因寄洛中镜上人
苏颋（唐代）

闻道还沂上，因声寄洛滨。别时花欲尽，归处酒应春。

聚散同行客，悲欢属故人。少年追乐地，遥赠一沾巾。
旅宿
晁公溯（宋代）

漠漠硖云乱，冥冥汀露微。
鸦喧得食喜，鸥近畏人飞。
旅宿天涯滞，心期岁暮违。
沧江闻已涨，似欲劝吾归。
临池玩游鱼
张方平（宋代）

曲池秋水平，虚碧杳澄净。有鰋从何来，潜据久已横。

鼓鬣作波从，晴景占蘋荇。贪吞无遗鳞，多折脩荷柄。

西轩因纳凉，绕步恣哦咏。时逢横水面，气意殊豪劲。

向非神守严，雨雾寻飞迸。不揆入江海，且与蛟螭竞。

暇日呼罟师，搜摝穷泥泞。泼剌出数尺，怒跳何健轻。

状丑足涎沫，刀几嫌腥硬。遣童放西泽，不死傥知倖。

犹虑持私烹，诚嘱烦言令。去去避钩网，再获谁尔诤。

遂取群小鲜，投中使沿泳。上游若浮空，众沈疑落阱。

队行有孤出，如嫡从诸媵。忽散何所惊，两合成相迎。

衔尾既竞速，依蒲亦少定。庄濠念逍遥，严溪思隐行。

聊以贻后人，持竿助閒兴。
梦芙蓉 南荡泛舟，用梦窗韵
朱祖谋（清代）

帘花摇梦绮。引行云棹过，丽娃乡里。绀波无岸，秋在锦机外。

冷霞熏客醉。西亭曾试香被。脆笛风前，呼秋人晚步，罗袜细尘起。

卷尽吴魂网底。来去箫声，散落中洲佩。霸图重问，一笑闹红洗。

远峰休扫翠。鸳鸯解妒眉意。料理浮家，寻鸱夷旧话，飘断五湖水。
挽王禹符
程云（清代）

谁为铭墓石，欲泣已无声。吾党论兄弟，斯人见性情。

夕阳孤树直，寒月短碑横。垂白双亲在，九原恨未平。
妙高台谒苏文忠公遗像 其一
梁以壮（明代）

四面清临水，台幽古寺偏。大文昭日月，遗像肃山川。

丹荔还堪食，青苗不易蠲。若非遭远谪，能得此閒缘。
题永崇西平王宅太尉愬院六韵
杜牧（唐代）

天下无双将，关西第一雄。授符黄石老，学剑白猿翁。

矫矫云长勇，恂恂郄縠风。家呼小太尉，国号大梁公。

半夜龙骧去，中原虎穴空。陇山兵十万，嗣子握雕弓。
句
李冲元（宋代）

窄迳随溪转，悬崖带藓斑。
秋夜旅怀
陈大纶（明代）

客舍萧萧万木中，夜灯寥寂思何穷。少年同学将登相，并岁生何久作翁。

骥老未能消壮志，蓬飞不定怨秋风。凭谁为遣羁栖兴，独自悲歌倚剑雄。
酬李六醉后见寄口号
元稹（唐代）

顿愈头风疾，因吟口号诗。文章纷似绣，珠玉布如棋。

健羡觥飞酒，苍黄日映篱。命童寒色倦，抚稚晚啼饥。

潦倒惭相识，平生颇自奇。明公将有问，林下是灵龟。
杨集贤挽词 其一
徐积（宋代）

彼美朝之望，光终不较年。醇风随入地，义气去淩烟。

身后人人慕，生前事事贤。故交贫与贱，沈痛欲呼天。
木兰花慢 复用前韵，代友人宋子冶赋。
白朴（元代）

望丹东沁北，淡流水、绕孤村。对几树疏梅，十分素艳，一曲芳樽。谁堪岁寒为友，伴仙姿、孤瘦雪霜痕。翠竹森森抱节，苍松落落盘根。铜瓶水满玉肌温。此意与谁论。渐月冷芸窗，灯残纸帐，夜悄衡门。伤心杜陵老眼，细看来、只似雾中昏。赖有清风破鼻，少眠浮动吟魂。
句
吕辨（宋代）

仰看宫殿浮天半，想见笙箫在月中。
上清宫
画梅
姚倩（清代）

素缣香染黑痕新，倩影疏枝倍有神。懒向东星问消息，毫端绘出陇头春。
赠金刚三藏（一作许浑诗）
赵嘏（唐代）

心法云无住，流沙归复来。锡随山鸟动，经附海船回。

洗足柳遮寺，坐禅花委苔。惟将一童子，又欲过天台。
苕溪道中
邵棠（宋代）

上苑啼莺春事休，吴中山水暂淹留。
黄梅时候千门雨，老麦郊墟一望秋。
村熟香醪清入脭，庭存修竹旧封侯。
数声牛笛长亭暮，试把羁情问马周。
中秋不见月次韵元衡十四夜江干步月五言
赵蕃（宋代）

月待今宵满，秋空此夕中。
与君俱客路，而我欠诗工。
短发添新白，颓颜失旧红。
波长嬉属玉，渚远怆宾鸿。
西江月 题墨水仙
张炎（宋代）

缥缈波明洛浦，依稀玉立湘皋。独将兰蕙入离骚。

不识山中瑶草。

月照英翘楚楚，江空醉魄陶陶。犹疑颜色尚清高。

一笑出门春老。
闻子与欲诣问诗以代柬·其一
李攀龙（明代）

谢客江湖已十秋，浮云华发共悠悠。
闻君忽忆阳春调，浊酒还开白雪楼。
缘识
宋太宗（宋代）

古来高逸士，数目几多人。
积德千花秀，温良七宝珍。
缘因终可作，好事福齐臻。
宇内光阴速，仙天夜月春。
颂古三十一首
释如本（宋代）

匙挑不上，箸拨不开。
合掌赞言，善哉善哉。
颂古一百首
释智愚（宋代）

季咸曾相壶丘子，随变难分亟自逃。
输与高楼凝望者，炯然明可察秋毫。
寄林逋处士
释智圆（宋代）

湖山淡相映，世尘那得侵。
杳杳烟波色，苍苍云木阴。
苔荒石径险，犬吠桃源深。
中有上皇人，高眠适闲心。
花开还独酌，花落还独吟。
空庭长瑶草，幽树鸣仙禽。
不见已三载，鄙吝盈虚襟。
终期秋月明，乘兴闲相寻。
村居
邓林（宋代）

古来村里起功名，当日南阳亦是耕。几笔远山仁者静，半篙流水圣之清。

晚风蝉响胜金奏，夜露萤光即火城。人得一间高一著，不须史论又诗评。
乙未春访仲远宿寄傲轩观李著作遂赋长句
王冕（元代）

花竹参差荫石苔，幽居却似小蓬莱。山光入座青云动，水色摇天白雨开。

得兴不妨閒觅句，忘机尽自可衔杯。主人爱客能潇洒，许我携琴日日来。
西湖春词 其一
潘恭辰（清代）

丝丝社雨湿湖涯，簇蝶罗裙小队偕。一径蘼芜春不扫，风前齐试踏青鞋。
晚过临平山
李宗渭（清代）

朝从西湖来，衣上柳花碧。举棹百里中，两头见山色。

山光近复远，不觉日将夕。水际上渔人，烟中语山客。

明发下滩行，遥遥径微白。
春日杂兴五首
陈棣（宋代）

料峭寒犹薄，阴云带晚烟。
雨催惊蛰候，风作勒花开。
日永消香篆，愁浓逼酒船。
为君借余景，收拾赋新篇。
次韵王尧明三绝句 其二
李纲（宋代）

康时致主接英游，姚宋开元第一流。憔悴三闾空泽畔，离骚终日念灵脩。
偈一首
潘良贵（宋代）

良木秀山泽，中林犹百年。
斲削应约绳，必资诸巧匠。
陶者输瓦应，圬人施涂泥。
丝网及宝铃，丹漆墍塑绩。
罢精磨岁月，始克欢厥成。
金钱与糗粮，所费如山积。
虽名有漏法，实为无量德。
庶俾凡睹闻，因缘得入道。
我昔礼大士，广厦余千间。
何人持烈烟，一燎不存芥。
呜呼有施者，又有戕毁人。
良繇弗思维，纵我无明故。
今合檀施力，作新美逾初。
丁此时{左暵去日右喜}危，为众作依怙。
咨尔方来者，毋意隳前功。
增饬爱护之，当如扞头目。
使百千万亿，游戏依双林。
於龙华会中，永瞻微妙相。
白微时，募县小吏入令卧内，尝驱牛经堂下，
李白（唐代）

素面倚栏钩，娇声出外头。若非是织女，何得问牵牛。
和洪玉甫秘监荔枝三
苏籀（宋代）

瘴乡骈琐质，善地最蒲闽。
冠绝林间品，难为坐上宾。
蟠桃寿天帝，萍实荐居宸。
无逸为龟策，何烦万马尘。
九日同马君卿任宏器登高四首 其三
何景明（明代）

病思逢佳节，孤怀忆远游。河山还似昔，烟树不胜秋。

故国浮云去，高台日暮愁。牛山元有恨，休讶泪长流。
春日移居六首 其二
周晖（明代）

蹇士何须赋，幽人不厌寻。有时忽大笑，无事只长吟。

闻道晚知浅，结交贫觉深。涧边芳草色，消尽一春心。
见紫荆有怀成父
赵蕃（宋代）

一树幽花见紫荆，杜陵诗句属吾情。
江东消息关河阔，况我平生寡弟兄。